CELEX: 32012D0191
Language: lt
Date: 1334016000000
Title: 2012/191/ES: 2012 m. balandžio 10 d. Komisijos įgyvendinimo sprendimas, kuriuo valstybėms narėms leidžiama pratęsti naujų veikliųjų medžiagų amisulbromo, chlorantraniliprolo, meptildinokapo, pinoksadeno, sidabro tiosulfato ir tembotriono laikinųjų registracijų galiojimą (pranešta dokumentu Nr. C(2012) 2259)  Tekstas svarbus EEE

12.4.2012   
            
            
               LT
            
            
               Europos Sąjungos oficialusis leidinys
            
            
               L 102/15
            
         KOMISIJOS ĮGYVENDINIMO SPRENDIMAS
   2012 m. balandžio 10 d.
   kuriuo valstybėms narėms leidžiama pratęsti naujų veikliųjų medžiagų amisulbromo, chlorantraniliprolo, meptildinokapo, pinoksadeno, sidabro tiosulfato ir tembotriono laikinųjų registracijų galiojimą
   (pranešta dokumentu Nr. C(2012) 2259)
   (Tekstas svarbus EEE)
   (2012/191/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką (1), ypač į jos 8 straipsnio 1 dalies ketvirtą pastraipą,
   atsižvelgdama į 2009 m. spalio 21 d. Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką ir panaikinantį Tarybos direktyvas 79/117/EEB ir 91/414/EEB (2), ypač į jo 80 straipsnio 1 dalies a punktą,
   kadangi:
   
               (1)
            
            
               vadovaujantis Reglamento (EB) Nr. 1107/2009 80 straipsnio 1 dalies a punktu, Direktyva 91/414/EEB toliau bus taikoma veikliosioms medžiagoms, dėl kurių, vadovaujantis Direktyvos 91/414/EEB 6 straipsnio 3 dalimi, sprendimas priimtas iki 2011 m. birželio 14 d.;
            
         
               (2)
            
            
               pagal Direktyvos 91/414/EEB 6 straipsnio 2 dalį 2006 m. kovo mėn. Jungtinė Karalystė gavo bendrovės Nissan Chemical Europe SARL paraišką įtraukti veikliąją medžiagą amisulbromą į Direktyvos 91/414/EEB I priedą. Komisijos sprendimu 2007/669/EB (3) patvirtinta, kad pateiktas dokumentų rinkinys yra išsamus ir jį galima laikyti iš esmės atitinkančiu tos direktyvos II ir III prieduose išdėstytus duomenų ir informacijos reikalavimus;
            
         
               (3)
            
            
               pagal Direktyvos 91/414/EEB 6 straipsnio 2 dalį 2007 m. vasario mėn. Airija gavo bendrovės DuPont International Operations SARL paraišką įtraukti veikliąją medžiagą chlorantraniliprolą į Direktyvos 91/414/EEB I priedą. Komisijos sprendimu 2007/560/EB (4) patvirtinta, kad pateiktas dokumentų rinkinys yra išsamus ir jį galima laikyti iš esmės atitinkančiu tos direktyvos II ir III prieduose išdėstytus duomenų ir informacijos reikalavimus;
            
         
               (4)
            
            
               pagal Direktyvos 91/414/EEB 6 straipsnio 2 dalį 2005 m. rugpjūčio mėn. Jungtinė Karalystė gavo bendrovės Dow Agrosciences paraišką įtraukti veikliąją medžiagą meptildinokapą į Direktyvos 91/414/EEB I priedą. Komisijos sprendimu 2006/589/EB (5) patvirtinta, kad pateiktas dokumentų rinkinys yra išsamus ir jį galima laikyti iš esmės atitinkančiu tos direktyvos II ir III prieduose išdėstytus duomenų ir informacijos reikalavimus;
            
         
               (5)
            
            
               pagal Direktyvos 91/414/EEB 6 straipsnio 2 dalį 2004 m. kovo mėn. Jungtinė Karalystė gavo bendrovės Syngenta Ltd paraišką įtraukti veikliąją medžiagą pinoksadeną į Direktyvos 91/414/EEB I priedą. Komisijos sprendimu 2005/459/EB (6) patvirtinta, kad pateiktas dokumentų rinkinys yra išsamus ir jį galima laikyti iš esmės atitinkančiu tos direktyvos II ir III prieduose išdėstytus duomenų ir informacijos reikalavimus;
            
         
               (6)
            
            
               pagal Direktyvos 91/414/EEB 6 straipsnio 2 dalį 2003 m. sausio mėn. Nyderlandai gavo bendrovės Enhold B.V. paraišką įtraukti veikliąją medžiagą sidabro tiosulfatą į Direktyvos 91/414/EEB I priedą. Komisijos sprendimu 2003/850/EB (7) patvirtinta, kad pateiktas dokumentų rinkinys yra išsamus ir jį galima laikyti iš esmės atitinkančiu tos direktyvos II ir III prieduose išdėstytus duomenų ir informacijos reikalavimus;
            
         
               (7)
            
            
               pagal Direktyvos 91/414/EEB 6 straipsnio 2 dalį 2005 m. lapkričio mėn. Austrija gavo bendrovės Bayer CropScience AG paraišką įtraukti veikliąją medžiagą tembotrioną į Direktyvos 91/414/EEB I priedą. Komisijos sprendimu 2006/586/EB (8) patvirtinta, kad pateiktas dokumentų rinkinys yra išsamus ir jį galima laikyti iš esmės atitinkančiu tos direktyvos II ir III prieduose išdėstytus duomenų ir informacijos reikalavimus;
            
         
               (8)
            
            
               siekiant atidžiai išnagrinėti dokumentus ir suteikti valstybėms narėms galimybę ne ilgiau kaip trejiems metams laikinai registruoti augalų apsaugos produktus, kurių sudėtyje yra minėtų veikliųjų medžiagų, laikantis Direktyvos 91/414/EEB 8 straipsnio 1 dalyje nustatytų sąlygų, visų pirma sąlygų, susijusių su išsamiu veikliųjų medžiagų ir augalų apsaugos produktų vertinimu pagal toje direktyvoje nustatytus reikalavimus, buvo būtina patvirtinti, kad pateiktame dokumentų rinkinyje yra visi reikalingi dokumentai;
            
         
               (9)
            
            
               vadovaujantis Direktyvos 91/414/EEB 6 straipsnio 2 ir 4 dalių nuostatomis, įvertintas šių veikliųjų medžiagų poveikis žmonių sveikatai ir aplinkai, atsižvelgiant į pareiškėjų rekomenduojamą paskirtį. Ataskaitas rengiančios valstybės narės pateikė Komisijai atitinkamų vertinimo ataskaitų projektus: 2008 m. liepos 15 d. – amisulbromo, 2009 m. vasario 11 d. – chlorantraniliprolo, 2006 m. spalio 25 d. – meptildinokapo, 2005 m. lapkričio 30 d. – pinoksadeno, 2005 m. lapkričio 9 d. – sidabro tiosulfato, 2007 m. vasario 2 d. – tembotriono;
            
         
               (10)
            
            
               gavus ataskaitas rengiančių valstybių narių pateiktus vertinimo ataskaitų projektus nuspręsta, kad pareiškėjų reikia prašyti pateikti papildomos informacijos, kurią ataskaitas rengiančios valstybės narės išnagrinėtų ir pateiktų vertinimą. Todėl dokumentai vis dar nagrinėjami ir vertinimo nebus įmanoma baigti per Direktyvoje 91/414/EEB, siejamoje su Komisijos sprendimu 2010/353/ES (9) (dėl amisulbromo, chlorantraniliprolo, meptildinokapo ir pinoksadeno) bei Komisijos sprendimu 2010/149/ES (10) (dėl sidabro tiosulfato ir tembotriono), nustatytą laikotarpį;
            
         
               (11)
            
            
               kadangi atliekant vertinimą kol kas nenustatyta jokių priežasčių nerimauti, valstybėms narėms turėtų būti suteikta galimybė pratęsti augalų apsaugos produktų, kurių sudėtyje yra minėtų veikliųjų medžiagų, laikinųjų registracijų galiojimą 24 mėnesių laikotarpiui pagal Direktyvos 91/414/EEB 8 straipsnio nuostatas, kad būtų galima toliau nagrinėti dokumentus. Tikėtina, kad vertinimas ir sprendimo dėl galimo amisulbromo, chlorantraniliprolo, meptildinokapo, pinoksadeno, sidabro tiosulfato ir tembotriono patvirtinimo pagal Reglamento (EB) Nr. 1107/2009 13 straipsnio 2 dalį priėmimo procedūra bus baigti per 24 mėnesius;
            
         
               (12)
            
            
               šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Valstybės narės gali pratęsti augalų apsaugos produktų, kurių sudėtyje yra amisulbromo, chlorantraniliprolo, meptildinokapo, pinoksadeno, sidabro tiosulfato ar tembotriono, laikinųjų registracijų galiojimą laikotarpiui, kuris baigiasi ne vėliau kaip 2014 m. gegužės 31 d.
   2 straipsnis
   Šis sprendimas nustoja galioti 2014 m. gegužės 31 d.
   3 straipsnis
   Šis sprendimas skirtas valstybėms narėms.
   
      Priimta Briuselyje 2012 m. balandžio 10 d.
      
         
            Komisijos vardu
         
         John DALLI
         
            Komisijos narys
         
      
   
   
      (1)  OL L 230, 1991 8 19, p. 1.
   
      (2)  OL L 309, 2009 11 24, p. 1.
   
      (3)  OL L 274, 2007 10 18, p. 15.
   
      (4)  OL L 213, 2007 8 15, p. 29.
   
      (5)  OL L 240, 2006 9 2, p. 9.
   
      (6)  OL L 160, 2005 6 23, p. 32.
   
      (7)  OL L 322, 2003 12 9, p. 28.
   
      (8)  OL L 236, 2006 8 31, p. 31.
   
      (9)  OL L 160, 2010 6 26, p. 26.
   
      (10)  OL L 60, 2010 3 10, p. 24.